《即事赠李梧生》
清代·叶燕

黄云横天海气裂，芭蕉叶堕芙蓉折。平林血染猩猩色，一夜西蓉飞红雪。

更残烛尽漏声咽，霜气扑镫焰转碧。训狐啸檐魑魅泣，野魈彳亍窥窗隙。

走投玉川邀长吉，茗碗放教倒三百，恰唱雄鸡天下白。

作者简介：叶燕，字载之，又字再紫，号次庵，又号白湖，慈溪人。嘉庆戊午举人，候选教谕。有《白湖诗稿》。